PMIndiaData/PMIndiaSum huggingface dataset:
प्रधानमंत्री ने मैसूर में अवधूत दत्त पीठम का दौरा किया, श्री सुत्तूर मठ के जगतगुरू श्री शिवराथरी राजेन्द्र महास्वामी जी के शताब्दी समारोह में भाग लिया

प्रधानमंत्री ने पठानकोट में आतंकवादी हमले की भर्त्सना की, कहा भारत के शत्रुओं के मंसूबे कभी कामयाब नहीं होंगे। प्रधानमंत्री श्री नरेन्द्र मोदी ने आज पठानकोट में आतंकवादी हमले की कड़ी भर्त्सना करते हुए कहा कि मानवता के दुश्मन जो राष्ट्र की प्रगति को नहीं देख सकते, उन्होंने भारतीय सशस्त्र बलों को नुकसान पहुंचाने का प्रयास किया है। आतंकवादियों के मंसूबों को सफलतापूर्वक नाकाम करने के लिए उऩ्होंने सशस्त्र बलों का अभिनन्दन किया और कार्रवाई के दौरान प्राण न्यौछावर करने वाले शहीदों को श्रद्धांजलि दी। प्रधानमंत्री ने कहा कि उन्हें जवानों और सुरक्षा बलों पर गर्व है। उन्होंने कहा कि देश इन शत्रुओं के खिलाफ एकजुट होकर खड़ा है और इसलिए उनके नापाक मंसूबे कभी कामयाब नहीं होंगे। प्रधानमंत्री ने मैसूर के महाराजा कॉलेज ग्राउंड में श्री सुत्तूर मठ के परम पूज्य जगतगुरू डॉ. श्री शिवराथरी राजेन्द्र महास्वामीजी के शताब्दी समारोह के दौरान जनसभा को संबोधित करते हुए ये उद्गार व्यक्त किए। इससे पहले प्रधानमंत्री श्री नरेन्द्र मोदी आज मैसूर पहुंचे। कर्नाटक के राज्यपाल श्री वजुभाई वाला और कर्नाटक के मुख्यमंत्री श्री सिद्धारमैया ने मैसूर हवाई अड्डे पर उनकी अगवानी की। प्रधानमंत्री ने अवधूत दत्त पीठम का दौरा किया, जहां उन्होंने परम पूज्य श्री गणपति सच्चिदानंद स्वामीजी से भेंट की। वह दत्त मंदिर गए और उन्हें पीठम सम्मान प्रदान किया गया। वहां उपस्थित जन-समुदाय को संबोधित करते हुए प्रधानमंत्री ने कहा कि भारत के ऋषियों-मुनियों और संतों ने समाज के लिए बहुत कार्य किये हैं, जिन्हें पूरी तरह सराहा नहीं गया है। इस संदर्भ में उन्होंने अवधूत दत्त पीठम के कार्यों की सराहना की। इस अवसर पर कर्नाटक के राज्यपाल श्री वजुभाई वाला उपस्थित थे। प्रधानमंत्री ने मैसूर के महाराजा कॉलेज ग्राउंड में श्री सुत्तूर मठ के परम पूज्य जगतगुरू डॉ. श्री शिवराथरी राजेन्द्र महास्वामीजी के शताब्दी समारोह का उद्घाटन किया। उन्होंने इस अवसर पर ज्ञान अनुसंधान केन्द्र की आधारशिला रखी। विशाल जन-समुदाय को संबोधित करते हुए उन्होंने कहा कि संत बसेश्वर जी ने सदियों पहले समाज सुधार का रास्ता दिखाया था। उन्होंने याद किया कि उन्हें हाल ही में लंदन में श्री बसेश्वर जी की प्रतिमा का अनावरण करने का परम सौभाग्य प्राप्त हुआ। प्रधानमंत्री ने कहा कि भारतीय समाज बहुत विलक्षण है, क्योंकि यहां समाज में सुधार लाने के लिए और सामाजिक बुराइयों से लड़ने के लिए समय-समय पर समाज सुधारक पैदा होते रहे हैं। उन्होंने कहा कि 18वीं और 19वीं शताब्दी के समाज सुधार आंदोलनों ने ही 20वीं सदी में भारत के सफल स्वाधीनता संग्राम की बुनियाद रखी। प्रधानमंत्री ने कहा कि 21वीं सदी, ज्ञान की सदी है और इस सदी में जो देश ज्ञान और नवाचार पर ध्यान केन्द्रित करेगा, वही दुनिया का नेतृत्व करेगा। उन्होंने ज्ञान अनुसंधान केन्द्र की पहल के लिए जगतगुरू डॉ. श्री शिवराथरी राजेन्द्र महास्वामीजी की सराहना की। प्रधानमंत्री पेरिस में हाल ही में संपन्न सीओपी 21 की बैठक और ‘मिशन नवाचार’ और ‘अंतर्राष्ट्रीय सौर गठबंधन’ की पहल को याद किया, जिसमें भारत ने अग्रणी भूमिका निभाई। इस अवसर पर कर्नाटक के राज्यपाल श्री वजुभाई वाला, कर्नाटक के मुख्यमंत्री श्री सिद्धारमैया और केन्द्रीय मंत्री श्री अनंत कुमार तथा श्री डी.वी. सदानंद गौड़ा भी उपस्थित थे।
प्रधानमंत्री ने प्रधानमंत्री कार्यालय के सभी अधिकारियों औऱ कर्मचारियों से मुलाकात की

प्रधानमंत्री श्री नरेन्द्र मोदी ने अपनी सरकार के एक वर्ष पूरा होने के अवसर पर बुधवार को प्रधानमंत्री कार्यालय में कार्यरत सभी अधिकारियों और कर्मचारियों को चाय पार्टी का निमंत्रण दिया। इस अवसर पर अधिकारियों और कर्मचारियों को संबोधित करते हुए प्रधानमंत्री श्री नरेन्द्र मोदी ने कहा कि गत एक वर्ष में लोगों की सेवा करने में मिली सफलता के श्रेय में समस्त प्रधानमंत्री कार्यालय का भी सफल योगदान है। श्री मोदी ने कहा कि प्रधानमंत्री कार्यालय की जिम्मेदारियों को पूर्ण करने के लिए संवेदनशील और मानवीय दृष्टिकोण की आवश्यकता है। प्रधानमंत्री ने विभिन्न अधिकारियों से मुलाकात भी की और उनके साथ समूह फोटो भी खिंचवाए।
प्रधानमंत्री ने एशियाई खेलों में पदक विजेताओं को बधाई दी

प्रधानमंत्री श्री नरेंद्र मोदी ने इंचिऑन एशियाई खेलों में पदक विजेताओं को बधाई दी है। प्रधानमंत्री ने कहा, ”एशियाई खेलों में भारत के लिए बहुत अच्छा दिन। हमारी हॉकी टीम को बधाई और 4 गुणा 400 मीटर रिले में स्वर्ण जीतने के लिए हमारी महिला एथ्लीटों को बधाई। मैं एशियाई खेलों में भारत की प्रगति पर कड़ी नजर रख रहा हूं तथा हर पदक विजेता को बधाई देता हूं। आपने भारत को बहुत गौरवान्वित किया है।”
प्रधानमंत्री की नवरात्रि में मां कूष्मांडा और मां स्कंदमाता से प्रार्थना

प्रधानमंत्री श्री नरेन्द्र मोदी ने नवरात्रि में भक्तों के लिए मां कूष्मांडा और मां स्कंदमाता के आशीर्वाद की अर्चना की है और देवियों की स्तुति को साझा किया है। प्रधानमंत्री ने ट्वीट किया: “हम माँ कूष्मांडा से प्रार्थना करते हैं और अपने विभिन्न प्रयासों के लिए उनका आशीर्वाद चाहते हैं। उन्हें समर्पित एक स्तुति यहाँ प्रस्तुत है।" “नवरात्रि में देवी स्कंदमाता की उपासना की जाती है। मेरी प्रार्थना है कि मां स्कंदमाता अपने भक्तों को सभी कठिनाइयों से पार पाने की शक्ति प्रदान करें।“
मंत्रिमंडल ने सहयोग कार्यक्रम के लिए भारत ऑस्‍ट्रेलिया समझौता ज्ञापन (एमओयू) हस्‍ताक्षर को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आर्थिक कार्य विभाग (भारतीय आर्थिक सेवा संवर्ग) तथा ऑस्‍ट्रेलिया सरकार के कोषागार के बीच 3 महीनों के सहयोग कार्यक्रम के लिए समझौता ज्ञापन पर हस्‍ताक्षर की स्‍वीकृति दे दी है। कार्यक्रम के अंतर्गत ऑस्‍ट्रेलिया सरकार के कोषागार के एक अधिकारी को आर्थिक कार्य विभाग, वित्‍त मंत्रालय को स्‍थानांतरित किया जाएगा तथा आर्थिक कार्य विभाग के भारतीय आर्थिक सेवा संवर्ग द्वारा नामित भारतीय आर्थिक सेवा के एक अधिकारी (उप सचिव/ निदेशक स्‍तर) को ऑस्‍ट्रेलिया सरकार के कोषागार को स्‍थानांतरित किया जाएगा। यह समझौता 3 महीनों के लिए है और 15.01.2018 या बाद से प्रारंभ होगा। दोनों समझौता ज्ञापनों की अवधि तीन महीने के असाइनमेंट की अवधि पूरी होने पर समाप्‍त हो जाएगी और इसका विस्‍तार नहीं किया जाएगा। दोनों पक्षों के बीच परस्‍पर परामर्श और करार के बाद इस कार्यक्रम को अगले वर्षों मे दोहराया जा सकेगा। प्रमुख प्रभाव : ऑस्‍ट्रेलिया भारत का प्रमुख द्विपक्षीय साझीदार है। प्रस्‍तावित कार्यक्रम से दोनों देशों के बीच मौजूदा आर्थिक नीति संबंधी विषयों की समझ गहरी होगी और साथ ही भविष्‍य में सहयोग के अवसरों के अधिक द्वार खुलेंगे। इस कार्यक्रम से भावी अधिकारियों को बहुमूल्‍य और उत्‍कृष्‍ट विकास के अवसर मिलेंगे तथा उन्‍हें विश्‍व के श्रेष्‍ठ व्‍यवहारों की जानकारी भी मिलेगी।
प्रधानमंत्री ने पोलैंड में आईएसएसएफ प्रेसिडेंट्स कप में पदक जीतने पर मनु भाकर, राही सरनोबत, सौरभ चौधरी और अभिषेक वर्मा को बधाई दी

प्रधानमंत्री श्री नरेन्द्र मोदी ने पोलैंड में आयोजित आईएसएसएफ प्रेसिडेंट्स कप में पदक जीतने पर मनु भाकर, राही सरनोबत, सौरभ चौधरी और अभिषेक वर्मा को बधाई दी है। प्रधानमंत्री ने एक ट्वीट में कहा: ‘पोलैंड में @ISSF_Shooting President’s Cup में पदक जीतने पर @realmanubhaker, @SarnobatRahi, @SChaudhary2002 और @abhishek_70007 को बधाई। भारत की जनता को इन सभी के शानदार प्रदर्शन पर गर्व है। इन सभी एथलीटों को उनके भावी प्रयासों के लिए शुभकामनाएं।’
प्रधानमंत्री ने मध्‍यप्रदेश में हरदा के निकट, कामायनी एक्‍सप्रेस और जनता एक्‍सप्रेस के पटरी से उतर जाने की दुर्घटनाओं में हुई जानमाल की हानि पर शोक व्‍यक्‍त किया

प्रधानमंत्री, श्री नरेन्द्र मोदी ने मध्‍यप्रदेश में हरदा के निकट, कामायनी एक्‍सप्रेस और जनता एक्‍सप्रेस के पटरी से उतर जाने की दुर्घटना में हुई जानमाल की हानि पर शोक व्‍यक्‍त किया है। प्रधानमंत्री ने कहा कि मध्य प्रदेश में हुई ये दो रेल दुर्घटनाएं बहुत तकलीफ देह हैं। जानमाल की भारी हानि से मुझे बहुत दुख हुआ है। मैं मृतकों के परिजनों के प्रति संवेदनाएं व्‍यक्‍त करता हूं। मैं घायलों के शीघ्र स्‍वास्‍थ्‍य लाभ की कामना करता हूं। प्राधिकारी हरसंभव सहायता कर रहे हैं। स्थिति पर बहुत नजदीकी नजर रखी जा रही है।
प्रधानमंत्री ने विद्युत मंत्रालय और नवीन एवं नवीकरणीय ऊर्जा मंत्रालय के कामकाज की समीक्षा की

प्रधानमंत्री ने कहा, ‘डिस्‍कॉम समय-समय पर अपने प्रदर्शन मापदंडों को प्रकाशित करें, ताकि लोगों को यह पता चल सके कि उनकी डिस्‍कॉम का प्रदर्शन समकक्ष कंपनियों की तुलना में कैसा है’ प्रधानमंत्री श्री नरेन्‍द्र मोदी ने कल शाम विद्युत मंत्रालय और नवीन एवं नवीकरणीय ऊर्जा मंत्रालय के कामकाज की समीक्षा की। इस बैठक में बिजली क्षेत्र की प्रमुख समस्याओं के निवारण हेतु की गई विभिन्‍न नीतिगत पहलों पर चर्चा की गई जिनमें संशोधित टैरिफ नीति और बिजली (संशोधन) विधेयक 2020 भी शामिल हैं। प्रधानमंत्री ने बिजली क्षेत्र की परिचालन क्षमता में वृद्धि और वित्तीय निरंतरता या स्‍थायित्‍व में बेहतरी सुनिश्चित करते हुए उपभोक्ता संतुष्टि बढ़ाने की आवश्यकता पर विशेष बल दिया। उन्होंने यह बात रेखांकित की कि विद्युत सेक्‍टर, विशेष रूप से बिजली वितरण क्षेत्र में जो समस्याएं हैं वे सभी क्षेत्रों और राज्यों में एक जैसी नहीं हैं। उन्‍होंने कहा कि मंत्रालय को सभी राज्‍यों के लिए ठीक एक जैसा ही समाधान या सॉल्‍यूशन की तलाश करने के बजाय प्रत्येक राज्य को अपने प्रदर्शन को बेहतर बनाने हेतु प्रोत्साहित करने के लिए राज्य-विशिष्ट समाधानों को प्रस्‍तुत करना चाहिए। प्रधानमंत्री ने विद्युत मंत्रालय को यह सुनिश्चित करने की सलाह दी कि विद्युत वितरण कंपनियां (डिस्‍कॉम) समय-समय पर अपने प्रदर्शन मापदंडों को प्रकाशित करें, ताकि लोगों को यह पता चल सके कि उनकी डिस्‍कॉम का प्रदर्शन समकक्ष कंपनियों की तुलना में कैसा है। उन्‍होंने इस बात पर भी विशेष जोर दिया कि बिजली क्षेत्र में उपकरणों का उपयोग ‘मेक इन इंडिया’ के अनुरूप होना चाहिए। नवीन एवं नवीकरणीय ऊर्जा का उल्‍लेख करते हुए प्रधानमंत्री ने सोलर वाटर पंपों से लेकर विकेन्द्रीकृत सौर शीत भंडारणों तक की कृषि क्षेत्र की पूरी आपूर्ति श्रृंखला (सप्‍लाई चेन) के लिए समग्र दृष्टिकोण अपनाने की आवश्यकता पर जोर दिया। उन्होंने रूफटॉप सोलर के लिए भी अभिनव मॉडल पर विशेष बल दिया और इसके साथ ही यह इच्‍छा जताई कि प्रत्येक राज्य में कम-से-कम एक शहर (या तो राजधानी शहर या कोई प्रसिद्ध पर्यटन स्थल) ऐसा हो, जो रूफटॉप सौर ऊर्जा के उत्पादन के माध्यम से पूरी तरह से सौर शहर हो। बैठक के दौरान भारत में इंगोट, वेफर, सेल और मॉड्यूल के निर्माण का अनुकूल परिवेश विकसित करने पर भी विशेष जोर दिया गया, जो विभिन्न तरह के अन्य लाभ प्रदान करने के अलावा रोजगार सृजन में भी मददगार साबित होगा। प्रधानमंत्री ने ‘कार्बन मुक्‍त लद्दाख’ की योजना में तेजी लाने की इच्छा जताई और इसके साथ ही सौर एवं पवन ऊर्जा का उपयोग करके तटीय इला‍कों में पेयजल आपूर्ति पर विशेष बल दिया।
प्रधानमंत्री ने अहमदाबाद में ज़ाइडस बायोटेक पार्क का दौरा किया

प्रधानमंत्री श्री नरेन्द्र मोदी ने ज़ाइडस कैडिला द्वारा विकसित की जा रही स्वदेशी डीएनए आधारित वैक्सीन के बारे में अधिक जानकारी लेने के लिए अहमदाबाद का दौरा किया। एक ट्वीट में प्रधानमंत्री ने कहा, “ज़ाइडस कैडिला द्वारा विकसित की जा रही स्वदेशी डीएनए आधारित वैक्सीन के बारे में अधिक जानकारी लेने के लिए अहमदाबाद में ज़ाइडस बायोटेक पार्क का दौरा किया। मैं उनके इस कार्य हेतु किये जा रहे प्रयास के लिए टीम की सराहना करता हूं। भारत सरकार इस यात्रा में उनका साथ देने के लिए उनके साथ सक्रिय रूप से कार्य कर रही है।”
प्रधानमंत्री ने वाल्मीकि जयंती पर लोगों को शुभकामनाएं दी

प्रधानमंत्री श्री नरेन्‍द्र मोदी ने वाल्‍मीकि जयंती पर लोगों को शुभकामनाएं दी हैं। प्रधानमंत्री ने कहा, ‘वाल्‍मीकि जयंती पर शुभकामनाएं। एक महान ऋषि और मर्मज्ञ साहित्‍यकार, उनके समृद्ध आदर्श और कार्य पीढ़ियों तक मार्गदर्शन करते रहेंगे। वाल्‍मीकि जयंती पर शुभकामनाएं।’
शिक्षक दिवस पर प्रधानमंत्री का सभी शिक्षकों को ई-मेल के जरिये संदेश

“विश्व गुरु” का दर्जा दोबारा हासिल करने के लिए हमें निश्चित तौर पर फिर से शिक्षकों का उत्‍कृष्‍ट सम्मान करना होगा। प्रधानमंत्री श्री नरेन्‍द्र मोदी ने ‘शिक्षक दिवस’ पर देश के शिक्षकों को हार्दिक शुभकामनाएं दी हैं। सभी शिक्षकों को ई-मेल के जरिये भेजे संदेश में प्रधानमंत्री ने कहा है, “शिक्षण महज एक पेशा नहीं है, बल्कि यह मार्ग दर्शन और ज्ञान प्रदान करने का अनुपम दैविक दायित्व भी है।” उन्‍होंने कहा, ‘शिक्षक समुदाय का सम्‍मान कर भारत ने एक समय विश्व गुरु होने का दर्जा हासिल किया था। यही दर्जा दोबारा पाने के लिए हमें एक बार फिर शिक्षकों को वैसा ही उत्‍कृष्‍ट सम्मान देना होगा ताकि भारत समस्त विश्व में ज्ञान का प्रकाश स्तम्भ बन सके।’ प्रधानमंत्री ने कहा कि परिवर्तन के चक्र ने भारत को ‘सुराज’ की ओर अग्रसर कर दिया है। उन्‍होंने कहा, ‘आपकी प्रतिबद्धता और ईमानदारी से ही देश का भविष्‍य बेहतर आकार ले पाएगा! मैं बड़ी बेसब्री से यह चाहता हूं कि वह दिन आए, जब प्रत्‍येक छात्र अपने शिक्षकों पर और प्रत्‍येक शिक्षक अपने छात्रों पर गर्व महसूस करें।’ प्रधानमंत्री ने कहा, “अपने विद्यार्थियों के साथ साझा किये गये आपके अनुभव विद्यार्थियों के साथ आजीवन रहेंगे। आप समाज की आधारशिला रखने के साथ-साथ उसका निर्माण भी कर रहे हैं। यह बहुत महत्‍वपूर्ण जिम्‍मेदारी है, क्‍योंकि इसी पर यह निर्भर करता है कि हमारी वर्तमान और हमारी आने वाली पीढ़ी कैसे आगे बढ़ेगी।” प्रधानमंत्री ने कहा कि वर्तमान समय में अक्‍सर ज्ञान की तुलना सूचना एकत्र करने और व्‍यवसाय तथा नौकरी के लिए कौशल दक्षता हासिल करने से की जाती है। प्रधानमंत्री ने कहा, “बेशक, वह महत्‍वपूर्ण है लेकिन यह भी जरूरी है कि आप अपने विद्यार्थियों की सोच को व्‍यापक बनाएं। उन्‍हें उत्‍साहित करें कि वे अपने देश, समाज तथा पर्यावरण संबंधी विषयों के बारे में व्‍यापक दृष्टि से सोचें। निश्चित तौर पर हमारा लक्ष्‍य अच्‍छे नागरिक बनाना होना चाहिए, जो अतीत को संजोकर रखने तथा बेहतर भविष्‍य का निर्माण करने में सक्षम हों।” प्रधानमंत्री ने कहा, “बाल्यावस्था से ही अच्‍छी नागरिकता की शिक्षा देने से निश्चित तौर पर बेहतर समाज के निर्माण में मदद मिलेगी। यह यातायात नियम, साफ-सफाई, महिलाओं के प्रति संवेदना, गरीबों के प्रति चिंता और बड़ों के लिए आदर सिखाने जैसी बेहद सरल बातें हैं। मुझे आशा है कि इस शिक्षक दिवस पर इस दिशा में शुरुआत के लिए मैं आप पर भरोसा कर सकता हूं। आइये, हम सब अपने आपको इस अहम जिम्मेदारी एवं कर्तव्‍य के प्रति फिर से समर्पित करें।”
प्रधानमंत्री ने श्री अंबरीश के निधन पर शोक व्यक्त किया

प्रधानमंत्री श्री नरेन्द्र मोदी ने श्री अंबरीश के निधन पर गहरा शोक व्यक्त किया है। प्रधानमंत्री ने कहा, “श्री अंबरीश को सदैव एक अभिनेता के रूप में उनके यादगार प्रदर्शन और राजनीति में व्यापक योगदान के लिए स्मरण किया जाएगा। वह राज्य और केंद्रीय स्तर पर कर्नाटक के कल्याण के लिए एक सक्षम माध्यम थे। उनकी मृत्यु से बेहद दुखी हूँ। उनके परिवार और प्रशंसकों के प्रति शोक संवेदनाएँ।”
भारत और मालदीव के बीच आपराधिक मामलों में आपसी कानूनी सहयोग के लिए संधि पर हस्ताक्षर

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज भारत और मालदीव के बीच आपराधिक मामलों में आपसी कानूनी सहयोग संधि पर हस्ताक्षर को मंजूरी दे दी है। इस संधि का उद्देश्य आपराधिक मामलों में सहयोग और आपसी कानूनी मदद के जरिए दोनों देशों में अपराध की प्रभावी जांच और अभियोजन को बढ़ावा देना है। प्रस्तावित संधि से अंतरदेशीय और आतंकवाद से जुड़े अपराधों के संदर्भ में अपराध की जांच और अभियोजन में मालदीव के साथ द्विपक्षीय सहयोग के लिए विस्तृत कानूनी खाका उपलब्ध कराया जाएगा। इसके साथ ही इस संधि से अपराध और आतंकवादी गतिविधियों के लिए उपयोग होने वाली राशि पर नज़र, उसपर नियंत्रण और रोक लगायी जा सकेगी।
प्रधानमंत्री ने राजकोट में महात्मा गांधी संग्रहालय का उद्घाटन किया

प्रधान मंत्री श्री नरेंद्र मोदी ने आज राजकोट में महात्मा गांधी संग्रहालय का उद्घाटन किया। संग्रहालय अल्फ्रेड हाई स्कूल में बनाया गया है, जो महात्मा गांधी के प्रारंभिक वर्षों का एक महत्वपूर्ण हिस्सा रहा था। यह गांधीवादी संस्कृति, मूल्यों और दर्शन के बारे में जागरूकता फैलाने में मदद करेगा। प्रधान मंत्री ने 624 घरों की सार्वजनिक आवास परियोजना के उद्घाटन के उपलक्ष्य में एक पट्टिका का अनावरण भी किया और इस अवसर पर 240 लाभार्थी परिवारों के ई-गृह प्रवेश के साक्षी भी बने। इस मौके पर उपस्थित लोगों को संबोधित करते हुए प्रधानमंत्री ने कहा कि महात्मा गांधी से सीखने के लिए बहुत कुछ है। गुजरात इस मायने में बहुत भाग्यशाली है कि वह एक ऐसी भूमि है जो बाबू से बहुत करीब से जुड़ी है। पर्यावरण के प्रति बापू की चितांओं का जिक्र करते हुए उन्होंने कहा कि उनसे प्रेरणा लेकर हमें एक ऐसे भविष्य के लिए काम करना होगा जिसमें स्वच्छता और पर्यावरण संरक्षण को पूरी अहमियत दी जाए। प्रधानमंत्री ने बापू का स्मरण करते हुए कहा कि उन्होंने कतार में सबसे पीछे खड़े लोगों के बारे में सोचने और वंचितों के कल्याण के लिए काम करने की बात सिखाई थी। उनकी इस सेाच से प्रेरणा लेकर ही हम आज गरीबों के लिए काम कर रहे हैं। प्रधानमंत्री ने कहा कि हम अपनी पहल और प्रयासों से उनके जीवन में बदलाव लाना चाहते हैं, उनके लिए घर बनाना चाहते हैं। उन्होंने कहा आजादी के 70 वर्ष बीत जाने के बाद भी बापू के स्वच्छ भारत का सपना साकार नहीं हो पाया है ऐसे में हम सबको मिलकर इसे पूरा करना है। उन्होंने कहा कि पिछले चार सालों में हमने स्वच्छ भारत मिशन को मूर्त रूप देने की दिशा में काफी कुछ किया है, लेकिन अभी और बहुत कुछ करना बाकी है। प्रधानमंत्री ने बाद में महात्मा गांधी संग्रहालय का अवलोकन किया।
प्रधानमंत्री की जी20 शिखर सम्मेलन से अलग द्विपक्षीय बैठकें

प्रधानमंत्री श्री नरेन्‍द्र मोदी ने आज जी20 सम्‍मेलन से इतर तुर्की के राष्‍ट्रपति श्री रिसप ताइयिप इरडोगन से मुलाकात की। दोनों नेताओं ने मेक इन इंडिया और स्‍मार्ट सिटी पहलों सहित आर्थिक सहयोग के बारे में विचार-विमर्श किया। प्रधानमंत्री ने चार निर्यात नियंत्रण शासनों की सदस्‍यता के लिए तुर्की का सहयोग मांगा। संयुक्‍त राष्‍ट्र सुधार, नागरिक परमाणु सहयोग और अन्‍तरिक्ष तथा कृषि अनुसंधान में सहयोग के बारे में भी उन्‍होंने चर्चा की। प्रधानमंत्री ने स्‍पेन के प्रधानमंत्री श्री मारियानो राजोय से भी मुलाकात की। आतंकवाद से लड़ने में सहयोग करने के बारे में विचार विमर्श किया गया। रेल के आधुनिकीकरण, रक्षा निर्माण नवीकरणीय ऊर्जा और समुद्र सुरक्षा जैसे मुद्दों पर भी दोनों नेताओं ने बातचीत की। प्रधानमंत्री ने सउदी अरब के शाह सलमान बिन अब्‍दुल अजीज से भी मुलाकात की।
प्रधानमंत्री ने पीएम – श्री योजना की घोषणा की

आज शिक्षक दिवस के अवसर पर, प्रधानमंत्री श्री नरेन्द्र मोदी ने प्रधानमंत्री स्कूल फॉर राइजिंग इंडिया (पीएम-एसएचआरआई) योजना के तहत देश भर में 14,500 स्कूलों के विकास और उन्नयन की घोषणा की है। पीएम-श्री स्कूलों में शिक्षा प्रदान करने का एक आधुनिक, परिवर्तनकारी और समग्र तरीका होगा। श्री मोदी ने कहा कि उन्हें पूरा विश्वास है कि एनईपी की भावना के अनुरूप पीएम-श्री स्कूल से पूरे भारत में लाखों छात्र लाभान्वित होंगे। प्रधानमंत्री ने ट्वीट किया; "आज, #TeachersDay पर मुझे एक नई पहल की घोषणा करते हुए खुशी हो रही है – प्रधानमंत्री स्कूल फॉर राइजिंग इंडिया (पीएम-श्री) योजना के तहत पूरे भारत में 14,500 स्कूलों का विकास और उन्नयन। ये मॉडल स्कूल बन जाएंगे, जो एनईपी की समग्र भावना को समाहित करेंगे।" "पीएम-श्री स्कूलों में शिक्षा प्रदान करने का एक आधुनिक, परिवर्तनकारी और समग्र तरीका होगा। इसमें खोज उन्मुख, ज्ञान-प्राप्ति केंद्रित शिक्षण पर जोर दिया जाएगा। नवीनतम तकनीक, स्मार्ट कक्षा, खेल और आधुनिक अवसंरचना पर भी विशेष ध्यान दिया जाएगा।" "राष्ट्रीय शिक्षा नीति ने हाल के वर्षों में शिक्षा क्षेत्र में बदलाव किये हैं। मुझे विश्वास है कि एनईपी की भावना के अनुरूप पीएम-श्री स्कूल से पूरे भारत में लाखों छात्र लाभान्वित होंगे।“
प्रधानमंत्री ने सभी गुजरातियों को गुजराती नव वर्ष की बधाई दी

प्रधानमंत्री श्री नरेन्द्र मोदी ने गुजराती नव वर्ष के अवसर पर सभी गुजरातियों को बधाई दी है। उन्होंने कामना की कि नया साल सभी के जीवन को प्रकाश से भर दे और सभी को प्रगति के पथ पर ले जाए। उन्होंने यह भी कामना की कि गुजरात हमेशा उपलब्धियों की नई ऊंचाइयों पर पहुंचे। एक ट्वीट में प्रधानमंत्री ने कहा; "સૌ ગુજરાતીઓને નવા વર્ષની અંતઃકરણપૂર્વકની શુભેચ્છાઓ…!! આજથી શરૂ થતુ નવું વર્ષ આપના જીવનને પ્રકાશમય કરી પ્રગતિના પંથે દોરી જાય….નવા સંકલ્પો, નવી પ્રેરણાઓ તથા નવા લક્ષ્યો સાથે ગુજરાત હરહંમેશ સિદ્ધિના ઉચ્ચ સોપાનો સર કરે તેવી અભિલાષા સાથે નૂતન વર્ષાભિનંદન…"
डब्‍ल्‍यूटीओ के महानिदेशक ने प्रधानमंत्री से भेंट की

विश्‍व व्‍यापार संगठन (डब्‍ल्‍यूटीओ) के महानिदेशक श्री रॉबर्टो एजेवेडो ने आज भारत के प्रधानमंत्री श्री नरेन्‍द्र मोदी से भेंट की। श्री एजेवेडो डब्‍ल्‍यूटीओ के मंत्रियों की अनौपचारिक बैठक में भाग लेने के उद्देश्‍य से फिलहाल नई दिल्‍ली आए हुए हैं। श्री एजेवेडो ने बहुपक्षीय व्‍यापार प्रणाली में नई जान फूंकने के तरीके तलाशने के उद्देश्‍य से संवाद शुरू करने की पहल करने के लिए भारत सरकार का धन्‍यवाद किया। प्रधानमंत्री ने यह बात दोहराई कि भारत बहुपक्षीय व्‍यापार प्रणाली का एक प्रबल पक्षधर है। उन्‍होंने कहा कि डब्‍ल्‍यूटीओ की गतिविधियों को प्राथमिकता प्रदान करना आवश्‍यक है, ताकि वह विकासशील देशों की चिंताओं को दूर कर सके। प्रधानमंत्री ने डब्‍ल्‍यूटीओ के मंत्रियों की अनौपचारिक बैठक की सफलता के लिए शुभकामनाएं देते हुए डब्‍ल्‍यूटीओ के महानिदेशक से विशेष प्रयास करने का अनुरोध किया, ताकि मुक्‍त व्‍यापार एवं भूमंडलीकरण के फायदे विकासशील देशों में और ज्‍यादा स्‍पष्‍ट रूप से नजर आएं।
प्रधानमंत्री ने श्री बेंजामिन नेतानयाहू को इजराइल का दोबारा प्रधानमंत्री बनने पर बधाई दी

प्रधानमंत्री श्री नरेन्‍द्र मोदी ने इजराइल का दोबारा प्रधानमंत्री चुने जाने पर श्री बेंजामिन नेतानयाहू को सरकार और भारत की जनता की ओर से बधाई दी है। श्री मोदी ने कहा कि यह आपके नेतृत्‍व में इस्राइल की जनता की आस्‍था और विश्‍वास का प्रतीक है। प्रधानमंत्री ने 29 मार्च और 30 अप्रैल को टेलीफोन पर हुई बातचीत के दौरान कहा था कि इस्राइल और भारत के संबंधों का अत्‍यधिक महत्‍व है। भारत संबंधों को और मजबूत करने के लिए इस्राइल की प्रतिबद्धता की सराहना करता है। प्रधानमंत्री ने विश्‍वास व्‍यक्‍त किया कि दोनों देशों की सरकारें बहुआयामी रिश्‍तों को और मजबूत बनाने के लिए काम करती रहेंगी और उच्‍च प्रोद्योगिकी के क्षेत्र सहित नए क्षेत्रों में सहयोग को बढ़ाएंगी। प्रधानमंत्री ने श्री नेतानयाहू के स्‍वस्‍थ और सुखी जीवन तथा इजराइली जनता की लगातार प्रगति और समृद्धि की कामना की।
इटली के प्रधानमंत्री की भारत की यात्रा के दौरान प्रधानमंत्री द्वारा प्रेस वक्तव्य

हिज एक्सेलेंसी, प्राइम मिनिस्टर जेंटिलोनी डिस्टिंगुइशेड डेलीगेट्स, मेंबर्स ऑफ़ द मीडिया, सबसे पहले मैं प्राइम मिनिस्टर जेंटिलोनी और उनके डेलीगेशन का भारत में सहर्ष स्वागत करता हूं। भारत आने का मेरा निमंत्रण आपने स्वीकार किया, इसके लिए मैं आपको धन्यवाद देना चाहता हूं। एक्सेलेंसी, आपकी यात्रा भारत-इटली संबंधों के ऐसे ऐतिहासिक समय पर हो रही है जब हम मार्च 2018 में अपने राजनयिक संबंधों की 70वीं वर्षगांठ मनाने वाले हैं। आपके साथ आज बातचीत में मैंने अनुभव किया कि हम दोनों ही अपने द्विपक्षीय संबंधों को नई ऊंचाइयों पर ले जाने के इच्छुक हैं। और आपकी इस यात्रा से हमें अपने संबंधों की नई प्राथमिकताएं तय करने का अवसर मिला है। आज की मुलाकात में हमने अपने द्विपक्षीय संबंधों और सहयोग की समीक्षा की, और साथ ही साथ क्षेत्रीय एवं वैश्विक विषयों पर भी विचारों का आदान प्रदान किया। फ्रेंड्स, भारत और इटली विश्व की दो बड़ी अर्थव्यवस्थाएं हैं। हमारी अर्थव्यवस्थाओं की मजबूतियों से हमें दोनों देशों के बीच कमर्शियल कोऑपरेशन को बढ़ाने के प्रचुर अवसर मिलते हैं। लगभग 8.8 बिलियन डॉलर के हमारे द्विपक्षीय व्यापार में अभी काफ़ी बढ़ोतरी होने की क्षमता है। मुझे प्रसन्नता है कि प्राइम मिनिस्टर जेंटिलोनी के साथ एक हाई-लेवल बिज़नेस डेलीगेशन आया है। आज दोनों देशों के इंडस्ट्री लीडर्स के साथ हमारी मुलाकात में मैंने भविष्य की संभावनाओं के प्रति काफ़ी ऑप्टिमिस्म का अनुभव किया। हम अपने फ्लैगशिप प्रोग्राम्स एंड प्रोजेक्ट्स में इतालियन कंपनियों द्वारा और मजबूत भागीदारी को प्रोत्साहित करना चाहेंगे। भारतीय कंपनियों के साथ कोलैबोरेशन में उनके लिए अपार संभावनाएं हैं। स्मार्ट सिटीज, फ़ूड प्रोसेसिंग, फार्मास्युटिकल्स, इंफ्रास्ट्रक्चर जैसे अनेक क्षेत्रों में हमारी आवश्यकताओं इटली की विशेषज्ञता एवं क्षमताओं से मिलती जुलती हैं। मुझे बेहद ख़ुशी है कि इसी हफ्ते World Food India में इटली एक फोकस कंट्री के रूप में बड़े पैमाने पर भाग लेगा। साइंस एंड टेक्नोलॉजी एक अन्य क्षेत्र है, जिस पर सहयोग बढ़ाने के लिए हम उत्सुक हैं। इस क्षेत्र में इटली हमारा लंबे समय से भागीदार रहा है। हमारे देश के छात्रों के लिए इटली हायर एजुकेशन के लिए पसंदीदा जगह बनता जा रहा है। हमने दोनों देशों के बीच मौजूद समृद्ध सांस्कृतिक संपर्क के संबंध में भी बातचीत की। मुझे यह जान कर प्रसन्नता हुई कि इटली में बहुत से लोग भारतीय संस्कृति, खान-पान, सिनेमा, संगीत, नृत्य, योग और आयुर्वेद में गहरी रूचि रखते हैं। दोनों देश पर्यटन एवं लोगों के बीच आदान-प्रदान के लिए सहमत हैं, और इससे हमारे आपसी संबंध और प्रगाढ़ होंगे। फ्रेंड्स, द्विपक्षीय मुद्दों के अलावा कई क्षेत्रीय एवं वैश्विक स्तर के मामलों पर भी बातचीत हुई। आज के युग में प्रत्येक दिन हमें नए खतरों एवं चुनौतियों का सामना करना पड़ता है। वैश्विक स्तर पर मौजूद एवं उभर रहीं कुछ सुरक्षा संबंधी चुनौतियों के संबंध में हमने विस्तार से चर्चा की है। हम दोनों आतंकवाद के सभी रूपों से लड़ने और साइबर सिक्योरिटी पर सहयोग मजबूत करने के लिए प्रतिबद्ध हैं। दोनों पक्ष साझा चुनौतियों एवं हितों के मामलों में विभिन्न वैश्विक मंचों पर एक दूसरे का समर्थन करने और निकट सहयोग करने पर सहमत हैं। फ्रेंड्स, मैं एक बार फिर प्राइम मिनिस्टर जेंटिलोनी के प्रति आभार व्यक्त करता हूं कि वे भारत आए, और उनके साथ मुझे काफी विस्तार से सभी प्रकार के विषयों पर सकारात्मक चर्चा करने का अवसर मिला। धन्यवाद।